ธปท.เผยความเชื่อมั่นทางธุรกิจเริ่มดีขึ้น
ธปท.เผยผลสำรวจความเชื่อมั่นทางธุรกิจเดือนพ.ย.ปีนี้ มีสัญญาณเริ่มขยับดีขึ้นจากเดือนก่อนตามการผลิต โดยเฉพาะกลุ่มสิ่งทอและเครื่องแต่งกาย
29 ต.ค. 2565

ธปท.เผยผลสำรวจความเชื่อมั่นทางธุรกิจเดือนพ.ย.ปีนี้ มีสัญญาณเริ่มขยับดีขึ้นจากเดือนก่อนตามการผลิต โดยเฉพาะกลุ่มสิ่งทอและเครื่องแต่งกาย
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจเดือนพ.ย.ที่ผ่านมา ว่า ดัชนีความเชื่อมั่นทางธุรกิจปรับดีขึ้นเล็กน้อยจากเดือนก่อนที่ระดับ 49.2 มาอยู่ที่ระดับ 49.5 ตามความเชื่อมั่นของผู้ประกอบการในภาคการผลิตและคำสั่งซื้อของผู้ประกอบการในภาคอุตสาหกรรม โดยเฉพาะผู้ประกอบการในกลุ่มสิ่งทอและเครื่องแต่งกาย ที่ความเชื่อมั่นปรับดีขึ้น ตามอุปสงค์หรือความต้องการในประเทศที่มีต่อเครื่องแต่งกายสีดำในช่วงไว้อาลัย รวมถึงผู้ประกอบการในกลุ่มปิโตรเลียม เคมีภัณฑ์ และพลาสติก ที่ความเชื่อมั่นปรับดีขึ้น จากการกลับมาเปิดโรงกลั่นของผู้ผลิตบางราย หลังจากที่มีการปิดซ่อมแซมไปในช่วงก่อนหน้า
ขณะที่ความเชื่อมั่นของผู้ประกอบการในภาคบริการที่เกี่ยวเนื่องกับภาคการท่องเที่ยวปรับลดลง โดยเฉพาะในกลุ่มขนส่งผู้โดยสาร กลุ่มโรงแรม และร้านอาหาร ที่ได้รับผลกระทบจากภาคการท่องเที่ยวที่ชะลอตัว จากนักท่องเที่ยวทั้งชาวไทยและชาวต่างชาติที่ลดลง
และเมื่อดูในรายละเอียดตามดัชนีความเชื่อมั่นทางธุรกิจเดือนพ.ย.จะพบว่า ผู้ประกอบการมีความเชื่อมั่นด้านการผลิตและการลงทุน 2 เท่านั้น โดยดัชนีอยู่ที่ 50.1 และ 56.2 ตามลำดับ ซึ่งอยู่เหนือ 50 ที่สะท้อนว่ามีความเชื่อมั่น ส่วนความเชื่อมั่นด้านอื่นๆผู้ประกอบการยังขาดความเชื่อมั่น เนื่องจากดัชนีต่ำกว่าระดับ 50 เช่น คำสั่งซื้ออยู่ที่ระดับ 49 ,ด้านต้นทุนอยู่ที่ระดับ 43 , ด้านการจ้างงานอยู่ที่ระดับ 49.7 และด้านผลประกอบการอยู่ที่ระดับ 49.1
สำหรับความเชื่อมั่นในอีก 3 เดือนข้างหน้า ผู้ประกอบการส่วนใหญ่ประเมินว่า ภาวะธุรกิจจะปรับดีขึ้นจากปัจจุบัน สะท้อนจากดัชนีฯในเกือบทุกองค์ประกอบที่อยู่เหนือระดับ 50 และมีทิศทางปรับดีขึ้นจากเดือนก่อนที่ระดับ 53.4 มาอยู่ที่ระดับ 54.5 ซึ่งเป็นการปรับดีขึ้นตามความเชื่อมั่นของผู้ประกอบการในภาคอุตสาหกรรม โดยเฉพาะในกลุ่มยานยนต์ที่คาดว่าอุปสงค์ในประเทศจะปรับดีขึ้น ส่งผลให้ความเชื่อมั่นต่อการผลิตเพื่อรองรับคำสั่งซื้อในประเทศปรับเพิ่มขึ้น  หลังหมดโครงการรถยนต์คันแรก
ทั้งนี้ ธปท.จัดทำดัชนีความเชื่อมั่นทางธุรกิจจาก 6 องค์ประกอบ ได้แก่ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยประมวลจากผลการสำรวจความคิดจากกลุ่มตัวอย่างธุรกิจขนาดกลางและใหญ่ 638 รายทั่วประเทศ หรือคิดเป็น 63.2 ของแบบสอบถามทั้งหมด ซึ่งผลการสำรวจหากดัชนี เท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน หากดัชนีดีมากกว่า 50 หมายถึงผู้ประกอบการมีความเชื่อมั่นดีขึ้นกว่าเดือนก่อน และถ้าดัชนีต่ำกว่า 50 หมายถึงผู้ประกอบการมีความเชื่อมั่นแย่ลงกว่าเดือนก่อน